Onnie wat spoorloos verdwyn glo ontvoerJONGSTE: Jayde se liggaam is Woensdagoggend gevind. Klik hier om meer te lees. Jayde Panayiotou (28), die onderwyseres van Port Elizabeth wat Dinsdagoggend spoorloos verdwyn het, is volgens haar familie ontvoer. Panayiotou het omstreeks 06:30 buite die Stellen Glen-veiligheidskompleks in Kabega Park gestaan en wag vir haar vriendin om haar op te laai vir werk. Sy het egter verdwyn voordat haar vriendin opgedaag het. Volgens Toni Inggs, Panayiotou se suster, is daar kringtelevisiebeeldmateriaal wat wys hoe Panayiotou ontvoer word. Kapt. Sandra Janse van Rensburg, woordvoerder van die polisie, kon nie bevestig dat Panayiotou ontvoer is nie en het gesê hulle is nog besig met die ondersoek. “Ons gebruik soveel as moontlik hulpbronne om haar te probeer opspoor.” Panayiotou se familie het intussen ŉ beloning uitgeloof vir haar veilige terugkeer. “Al wat ek kan doen is om te hoop en te bid dat my suster vandag ongedeerd by die huis sal aankom. Daar is absoluut geen woorde om te beskryf hoe ons voel om elke oomblik, elke sekonde te wag vir nuus oor my pragtige suster nie. My suster is die laaste persoon in die wêreld wat verdien om deur so iets te gaan. Ons moet haar veilig huis toe bring,” het Inggs gesê. Die polisie het Dinsdag bevestig dat daar geld uit Panayiotou se bankrekening onttrek is in Kwanobuhle buite Uitenhage kort ná haar verdwyning. Panayiotou is ŉ onderwyseres in Uitenhage en sy en haar vriendin maak weekliks beurte met saamrygeleenthede. Klik hier vir vorige berigte oor die saak op Maroela Media. Jayde en haar man Christopher. Foto: Facebook